**Zapisnik**

**2. seje Sveta staršev za šolsko leto 2017/2018**

Datum: 30. 1. 2018

Čas: 17. 00 – 18. 45

Kraj: Zbornica na OŠ Gustava Šiliha Maribor

Prisotni člani: Lista prisotnosti je priloga zapisnika.

**Vodstvo:**

* Ravnateljica ga. Milojka Sevšek
* Pomočnica ravnateljice ga. Darinka Ploj
* Vodja PP ga. Cvetka Kovačič
* Vodja POPP ga. Pegi Zakrajšek Stergar

**Dnevni red:**

1. Potrditev zapisnika 1.seje SS v šol.letu 2017/18
2. Pregled dela v prvi polovici šol.leta 2017/18
3. Aktualne informacije
4. Pregled prispele pošte
5. Pobude in predlogi
6. Razno

**K točki 1**

Ga. Vanja Ropič, predsednica Sveta staršev OŠ Gustava Šiliha Maribor, nas je vse zbrane starše pozdravila in vprašala, če so kakšne pripombe na zapisnik prejšnje seje. Ker tudi po elektronski pošti pripomb ni bilo, smo zapisnik potrdili z dvigom rok.

*Sklep 1*:

Zapisnik prejšnje seje SS je soglasno sprejet.

**K točki 2**

Ravnateljica, ga. Sevšek, je podala pregled dela in aktivnosti v vrtcu in šoli v prvi polovici šolskega leta 2017/2018. Povzetek:

* 14 otrok je bilo v šoli v naravi v Poreču,
* 6 otrok je jadralo, pod vodstvom ge. Darinke,
* senzorna integracija,
* muzejski vlak in Božiček
* uspešno je bil izveden projekt »Teden otroka«,
* sodelovanje z Zdravstvenim domom pri celostni obravnavi otrok
* Abilimpijade v Murski Soboti se je udeležilo 5 učencev,
* MATP na 2.gimnaziji,
* stojnica za prodajo izdelkov v Qulandiji,
* tradicionalni slovenski zajtrk,
* tekmovanje v košarki v Ljubljani,
* božične delavnice in bazar,
* obisk kina,
* prireditev za zaključek šol.leta……

Prav tako je potrebno omeniti donacije, ki smo jih pridobili in sicer so Soroptimistke donirale Zupanov stol in 300 evrov v bonih za določenega otroka. Sledijo donacije podjetja Vitapur, karte za akvarij podjetja Energetika in 250 evrov za učenko, ki jih je podaril Lions klub. Za donacijska sredstva zavarovalnice Triglav so že naročeni gledališki panoji. Dobra novica je tudi to, da nam Mestna občina Maribor prvič namenja denar za IKT opremo.

Ga. Sevšek je vse starše povabila na ogled spletne strani centra Compas in povedala, da je do sedaj vključenih in obravnavanih otrok 78. V knjižnici se nahaja didaktični material v vrednosti 20.000 evrov in koristimo ter izposodimo si ga lahko vsi.

Tri delavke šole so se udeležile izobraževanja v Avstriji in sicer za ADHD in avtizem. Tri delavke šole pa so obiskale center v Novem Sadu.

**K točki 3**

Ga. Sevšek nam je povedala še nekaj aktualnih informacij, kot je na primer novost v kuhinji, kjer se čaka na novo konvekcijsko peč. Ves čas tudi potekajo prilagoditve razredov, med počitnicami pa bi zelo radi naredili prostor za umirjanje.

Tokrat je šola zelo dobro kadrovsko pokrita in imamo delavce iz naslova javnih del, ki opravljajo učno pomoč na šolskem oddelku, pridobili smo informatorja in urejevalca okolja ter spremljevalce na avtobusu.

Objavili so še dva razpisa za logopeda.

V prihodnjih dneh se bodo izvajale tudi aktivnosti na snegu, saj gredo nekateri otroci na zimovanje. Drugi pa se bodo podali na pustovanje na Ptuj. Prav tako je ga. Sevšek vse povabila na proslavo ob kulturnem dnevu.

Z veseljem nam je oznanila tudi novico in hkrati povabilo na premiero novega muzikla »Dekle, ki je ljubilo zvezdo.« Le–ta se bo zgodil 24. aprila v Hramu kulture v Selnici. Ker je v prejšnjem muzikalu nastalo veliko kostimov, jih sedaj ponujajo v izposojo.

**K točki 4**

Pošte ni bilo.

**K točki 5**

Ga. Suzana Žunko je predlagala, da bi bilo priporočljivo imeti več možnosti obiskovanja raznih programov srednjih šol za učence 8. in 9. razredov.

Članica SS je povedala, da se njen otrok vsako leto zelo veseli napihljivega igrala na prireditvi ob zaključku šolskega leta, a je nato vedno prevelika gneča in vsi otroci, ki bi si želeli, ne morejo na igralo, še posebej ne gibalno ovirani. Vprašala je, če bi bilo možno na ta dan prireditve pridobiti še vsaj eno napihljivo igralo. Ga. Sevšek je odgovorila, da je to igralo vedno sponzorirano, zato ne ve cene, bo pa povprašala ali je možno dobiti več igral.

Go. Miha je vprašal, zakaj se ne izvajajo terapije Therasuit. Ga. Sevšek je odgovorila, da v primeru, da bi fizioterapevtke izvajale terapijo v kletki, polovica preostalih otrok ne bi imela sploh nobene terapije. Tega pa se ne sme dovoliti. Zato so društvu Sonček ponudili kletko v uporabo, prav tako so zaprosili za dodatnega fizioterapevta. Odgovor bodo dobili meseca maja. Ga. Sonja Kerhe je povedala, da so se na društvu Sonček že pogovarjali o tem, a žal tudi društvo nima fizioterapevta. Ga. Sevšek je še dodala, da se sicer deli kletke uporabljajo v terapiji, a je to seveda premalo in je kletka zato neizkoriščena. Prosi vse starše, če bi kjerkoli izvedeli za fizioterapevta, ki bi bil pripravljen delati na šoli, da se oglasijo pri njej.

Ga. Herle je prosila za možnost, da bi njihov razred izvedel » Prvič od doma« in da bi poskusili, da bi njen otrok bil tam vsaj dve noči. Ga. Sevšek je povedala, da je vse odvisno od odločitve učiteljev.

Ga. Ropič je prosila, da bi letos vsi učenci dobili vabila za letovanje v Punatu.

Ga. Kerhe pa je vprašala, če so v planu tudi obnove stranišč in kopalnic. Ga. Sevšek je odgovorila, da tega sedaj v planu investicij ni, temveč je najprej potrebna energetska obnova in obnova kuhinje.

**K točki 6**

Ga. ravnateljica nam je še enkrat razložila, kakšen je razlog, da starši plačamo kino in gledališko predstavo tudi za otroke, ki so na invalidskih vozičkih in imajo sicer karto zastonj.

Ga. Zorec je vprašala ali se še pojavljajo v šoli uši. Ga. Sevšek je odgovorila, da je žal res tako in da vedno ustrezno in hitro ukrepajo.

Ga. Ropič je za konec še podala razlago, zakaj se na jesenski dan šole ne odjavi kosilo. Z denarjem , ki je namenjen na ta dan kosilu učencev, se namreč pokrijejo stroški za palačinke in ostale dobrote, ki smo jih deležni vsi, učenci in obiskovalci te prireditve.

Seja se je zaključila ob 18.45 uri.

Zapisala: Predsednica Sveta staršev:

Vesna Berlič Vanja Ropič

Maribor, 10.4. 2018